  Майя Бывальцева 14-тӥ куартолэзьысен Удмуртиын промышленной вузъёсын вузкарись магазинъёс ужаны кутскозы, Ижкарын но Вотка ёросысь Новый каргуртын сяна, али отын сюбегатон ужрадъёс кутӥсько. Со сярысь элькунлэн тӧроез Александр Бречалов мерлыко вотэсъёсын меӵак эфирез дыръя вераз. Со пӧлын вузкарон, вузкарон но шулдыръяськон центръёсын но огъетын интыяськем лавкаос усьтӥськозы. Ижкарын но Новый каргуртын сяна Усьтӥськем вузкаронниосын 4 квадрат метрын огдыре одӥглэсь трос адями медаз луы. Ижкарын 14-тӥ куартолэзе усьтозы промышленной вузъёсын вузкарись со магазинъёсты гинэ, кытын вузкарон зал 400 квадрат метрлэсь бадӟым ӧвӧл. Со сяна, магазинэ ульчаысен нимаз пыронэз луыны кулэ. Озьы ик Удмуртиысь паркъёсты но скверъёсты усьтозы. Отын ог-огедлэсь 1,5 метр кемын поръяны луоз. Со сяна, Ижкарысь зоопарк но элькунысь музейёс ужаны кутскозы. Но группаосын занятиосы но экскурсиосы ветлыны уг яра. Покчиарняысен стадионъёсын, теннис кортъёсын, питрано куасъёсын ворттыны чаклам сюресъёс, тазалыкъя сюресъёс, бызьылон сюресъёс вылын сортэн вырыны луоз. Али бызьылыны 19 часозь гинэ лэземын ке вал, табере 21 часозь луоз. Озьы ик улосвыллэн тӧроез 18-тӥ куартолэзьысен эшшо кӧня ке удысъёсъя сюбегатонъёсты куштозы шуыса ялӥз, рос-просгес матысь дыре вераны оскытӥз.  Тодэ вайытом, 12-тӥ куартолэзьысен Удмуртиын обработка удысь предприятиосты, сиён-юонэн вузкарись рынокъёсты усьтыны лэзизы.  Тегъёс: Ужбергатон Мерлык Спорт Ижкар Зоопарк Музей Удмуртия коронавирус паркъёс АлександрБречалов  